

Gregorčičeva ulica 20–25, 1000 Ljubljana T: +386 1 478 1000

 F: +386 1 478 1607

 E: gp.gs@gov.si

 http://www.vlada.si/

EVA: 2017-2711-0013

Številka: 00725-48/2021/47

Datum: 3. 12. 2021

**Predlogi amandmajev k Predlogu zakona o dolgotrajni oskrbi - tretja obravnava (EPA 1972-VIII)**

**K 5. členu**

V 5. členu se za drugo točko doda nova 3. točka, ki se glasi:

»3. Kakovostna dolgotrajna oskrba je tista, ki dosega celostno, strokovno, uporabniku prilagojeno dolgotrajno oskrbo, ob upoštevanju temeljnih načel kakovosti kot so uspešnost, varnost, pravočasnost, neprekinjenost, učinkovitost, enakopravnost in osredotočenost na uporabnika, njegovo aktivno vlogo ter se izvaja v skladu s strokovnimi standardi in najboljšimi praksami.«.

Dosedanja 3., 4., 5., 6., 7., 8., 9., 10., 11., 12., 13., 14., 15., 16., 17. in 18. točka postanejo 4., 5., 6., 7., 8., 9., 10., 11., 12., 13., 14., 15., 16., 17., 18. in 19. točka.

**Obrazložitev:**

Dopolnitev opredelitve pojma kakovosti sledi predlogu zakonodajno-pravne službe Državnega zbora Republike Slovenije (v nadaljnjem besedilu: ZPS), da se nujno na zakonski ravni opredeli kakovost v DO.

**K 11. členu**

V 11. členu se v tretjem odstavku besedilo »pogoj iz četrte alineje prvega odstavka tega člena« nadomesti z besedilom »pogoj iz tretje alineje prvega odstavka tega člena«.

V sedmem odstavku se zadnji stavek črta.

**Obrazložitev:**

Z amandmajem se izvede nomotehnični popravek v skladu z mnenjem ZPS zaradi pravilnega sklica. Ker gre pri odločitvi glede načina uveljavljanja pravic po različnih predpisih za svobodno voljo osebe, se črta stavek, ki v teh primerih predvideva odločanje Zavoda za zdravstveno zavarovanje Slovenije po uradni dolžnosti.

**K 17. členu**

V 17. členu se v tretjem odstavku za drugim stavkom črta pika in doda besedilo »v višini določeni v drugem odstavku 18. člena tega zakona.«.

**Obrazložitev:**

Skladno z mnenjem ZPS se z dopolnitvijo stavka jasneje in nedvoumno opredeli višina začasnega denarnega prejemka, ki ga zavarovana oseba prejema v času do pričetka koriščenja nedenarne pravice v DO.

**K 33. členu**

V 33. členu se v prvem odstavku drugi stavek črta.

**Obrazložitev:**

Drugi stavek je na vsebinsko enak način že zajet v petem odstavku 32. člena zakona zato se predlaga črtanje.

**K 34. členu**

V 34. členu se v tretjem odstavku besedilo »začasno dodeli pravica do denarnega prejemka« nadomesti z besedilom »dodeli pravica do začasnega denarnega prejemka«.

**Obrazložitev:**

Redakcijski popravek skladno z mnenjem ZPS zaradi zagotovitve enotnosti opredelitve pravice do začasnega denarnega prejemka.

**K 42. členu**

V 42. členu se peti odstavek spremeni tako, da se glasi:

»(5) Če upravičenec iz prejšnjega odstavka v roku 60 dni od izvršljivosti odločbe iz 39. člena tega zakona ne sklene izvedbenega načrta, ZZZS opravi ponovno oceno upravičenosti v skladu s 43. členom tega zakona. Če upravičenec tudi po ponovni oceni upravičenosti v roku 60 dni od ocene upravičenosti ne sklene izvedbenega načrta iz prejšnjega odstavka, je to razlog za prehod v drugo obliko opravljanja DO, o čemer ZZZS odloči po uradni dolžnosti.«.

**Obrazložitev:**

Sledi se mnenju ZPS, po katerem (ne)sklenitev izvedbenega načrta sama po sebi ne more imeti posledice na samo pravico upravičenca do DO. Ustavitev izvrševanja pravice do DO zaradi nesklenitve izvedbenega načrta po mnenju ZPS predstavlja nesorazmeren poseg, zato se določba preoblikuje, da se v tem primeru izvede ponovna ocena upravičenosti do DO. Če tudi na tej podlagi upravičenec ne sklene izvedbenega dogovora v roku 60 dni, je to razlog za prehod v drugo obliko opravljanja DO, o kateri odloči ZZZS po uradni dolžnosti.

**K 59. členu**

V 59. členu se v osmem odstavku na koncu stavka črta pika in doda besedilo »po lestvici Skupnega evropskega jezikovnega okvira.«

**Obrazložitev:**

Raven znanja slovenskega jezika je po mnenju ZPS potrebno vezati na akt, ki te ravni določa, to pa je Skupni evropski jezikovni okvir.

**K 65. členu**

V 65. členu se v petem odstavku besedilo »iz četrte alineje prvega odstavka 10. člena« nadomesti z besedilom »iz tretje alineje 1. točke prvega odstavka 10. člena«.

**Obrazložitev:**

S predlogom amandmaja se sledi predlogu ZPS. Nomotehnični popravek zaradi pravilnega sklica na določbo drugega člena.

**K 95. členu**

V 95. členu se v tretjem odstavku besedilo »iz druge alineje prejšnjega odstavka» spremeni tako, da se glasi »iz druge alineje prvega odstavka«.

**Obrazložitev:**

Nomotehnični popravek zaradi pravilnega sklica na drugo določbo.

**K 101. členu**

V 101. členu se četrti odstavek črta.

**Obrazložitev:**

Četrti odstavek je na vsebinsko enak način že zajet v šestem odstavku 92. člena zakona zato se ga črta.

**K 146. členu**

146. člen se spremeni tako, da se glasi:

»V Zakonu o zdravstveni dejavnosti (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE in 112/21 – ZNUPZ) se v 8. členu v drugem odstavku prva in druga alineja črtata. Dosedanja tretja alineja postane prva alineja.

Dosedanja četrta alineja, ki postane druga alineja se spremeni tako, da se glasi:

 »‒oskrbni in negovalni domovi po zakonu, ki ureja dolgotrajno oskrbo;«.

Dosedanja peta, šesta in sedma alineja postanejo tretja, četrta in peta alineja.

Tretji odstavek se spremeni tako, da se glasi:

» Izvajalci iz prejšnjega odstavka lahko opravljajo za svoje oskrbovance tudi drugo osnovno zdravstveno dejavnost iz druge, tretje, pete, šeste in enajste alineje prvega odstavka 7. člena tega zakona, če je to za oskrbovance potrebno in povezano z izvajanjem dejavnosti izvajalca iz prejšnjega odstavka, ter specialistično ambulantno dejavnost.«.

**Obrazložitev:**

Tehnični popravek zaradi večje jasnosti posega v drug predpis in nomotehnični popravek zaradi pravilnega sklica na drugo določbo. Zaradi preoblikovanja dosedanjih domov za starejše, posebnih zavodov za odrasle, varstveno delovnih centrov v delu celodnevnega institucionalnega varstva v izvajalce DO po tem zakonu, je potrebna uskladitev tudi v zakonu o zdravstveni dejavnosti, pri čemer se v okviru zakona o zdravstveni dejavnosti ne posega v izvajalce, ki storitve opravljajo za populacijo otrok in mladostnikov, saj ti niso predmet urejanja v okviru tega zakona.

**K 153. členu**

V 153. členu se prvi odstavek se spremeni tako, da se glasi:

»(1) S 1. januarjem 2023 prenehajo veljati 50., 51. in drugi odstavek 52. člena ZSV.«.

**Obrazložitev:**

Sledi se predlogu ZPS. S popravkom se zagotovi neprekinjen prehod izvajalcev DO v instituciji iz sedanjih predpisov v izvajanje DO po tem zakonu.

**K 154. členu**

V 154. členu se v prvem odstavku besedilo »razen v primerih iz drugega, tretjega, četrtega, petega, šestega, sedmega in osmega odstavka tega člena.« nadomesti z besedilom »razen 142., 143., 143.a, 144., 146., 147., 148., 149., 150., 151. in 152. člena tega zakona, ki se začnejo uporabljati 1. januarja 2023 in v primerih iz drugega, tretjega, četrtega, petega, šestega, sedmega in osmega odstavka tega člena.«.

Drugi in tretji odstavek se spremenita tako, da se glasita:

»(2) Prva alineja prve točke prvega odstavka 10. člena in tretji odstavek 15. člena, ki urejajo pravico do DO v instituciji iz drugega odstavka 58. člena tega zakona, se začneta uporabljati 1. januarja 2023.

(3) Tretja alineja prve točke prvega odstavka 10. člena, 19., 20., 21., 22., 23., 24., 25., 26., 27., 28., 29., 30. člen, četrti odstavek 34. člena, peti odstavek 35. člena, četrti odstavek 39. člena, tretji odstavek 57. člena, 6. točka tretjega odstavka in peti odstavek 65. člena, ki urejajo pravico do oskrbovalca družinskega člana iz 5. oddelka tega zakona, se začnejo uporabljati 1. januarja 2023.«.

V petem odstavku se besedilo »druga alineja prvega odstavka 10. člena« spremeni tako, da se glasi »druga alineja prve točke prvega odstavka 10. člena«.

**Obrazložitev:**

Sledi se predlogu ZPS po nomotehnični uskladitvi besedila glede začetka uporabe 142. do 152. člena zakona.